מאיר ישראל

מאיר ישראל (28 באפריל 1952 – 2 במרץ 2026) היה מוזיקאי, מתופף וזמר ישראלי, מהמתופפים הבולטים והמשפיעים במוזיקה הישראלית.

ביוגרפיה
מאיר ישראל נולד ב-28 באפריל 1952 למשפחה יהודית ממוצא יווני ובגיל שש למד לנגן בגיטרה שבנה לו אביו. לדבריו, בשל התחשמלות בגיל שנתיים, אצבעו המורה התעקמה, ולכן המליץ לו מורה המוזיקה ללמוד נגינה באקורדיון, וכך אומנם עשה במשך שלוש שנים. כאשר קיבל תקליט של הביטלס, החליט להיות מתופף "כמו רינגו" ולבר המצווה קיבל מערכת תופים, וזמן קצר לאחר מכן הצטרף ללהקתו הראשונה, "השדים האדומים". הלהקה הבאה שבה ניגן נשאה את השם הכי קרוב לביטלס שחבריה יכלו להעלות בדמיונם: "ביט בלס". בסוף 1966 הצטרף ישראל אל "הנזירים", ובחלוף שנתיים, עבר ללהקת הצמרת "הסגנונות", בה היה חבר כשנתיים, והשתתף בהקלטת האלבום של "עוזי והסגנונות".

ב-1970, בסוף תקופת "עוזי והסגנונות", ניגן עם אמנים ישראלים וגם בהופעות של אמנים מחו"ל, בהם הלן שפירו, לואיג'י, הפלאטרס, רוי יאנג, די.די. דורסי ואחרים. בהמשך הצטרף אל "סינג סינג", להקה בריטית שביקרה בישראל ונשארה לפעול בה. בסוף 1971 הקים את שלישיית הרוק הכבד "ברנדי ג'יימס" (עם הקלידן אייב אורצ'בר והגיטריסט דויד רג'ואן), שהוציאה בראשית 1972 תקליטון עם השירים "Brenda" ו"Sunshine". אחרי התפרקות השלישייה ניגן עם שלמה גרוניך ודני סנדרסון. הוא גם הוזמן על ידי סנדרסון להרכב שהפך מאוחר יותר ללהקת ל"כוורת", אך סירב, בשל חילוקי דעות אמנותיים. בנוסף ניגן בהפקות שונות, לרוב עם חברו הגיטריסט חיים רומנו, בין השאר עם רותי נבון, יוני נמרי, ושלישיית "אף אוזן גרון".

ב-1974 הצטרף ללהקת "תמוז", מהלהקות המשפיעות והחשובות ברוק הישראלי. עד מהרה פרץ ישראל לתודעה הציבורית, והפך לנגן מבוקש בהקלטות ובהופעות חיות בכל תחומי המוזיקה הישראלית. בסוף שנות ה-70 ניגן כמעט עם כל הזמרים והלהקות הבולטים בארץ של התקופה: מיקי גבריאלוב, אריק איינשטיין, שלום חנוך, דורי בן זאב, דויד ברוזה, יוני רכטר, דני ליטני, חנן יובל, שלמה יידוב, אסתר ואפרים שמיר, אושיק לוי, גידי גוב, "גזוז", אריק רודיך ורבים אחרים.

עד סוף המאה ה-20 המשיך להיות מתופף מבוקש וניגן גם עם גרי אקשטיין, מני בגר, נורית גלרון, דני גרנות, אריק סיני, פרמיירה, יצחק קלפטר, שמוליק קראוס, שם-טוב לוי, שרון ליפשיץ, הכל עובר חביבי, ו"תערובת אסקוט".

ב-1983 השתתף בהופעות איחוד להקת "תמוז". ב-1984 השתתף בהקלטת האלבום היחיד של להקת "סרט" שבה היה חבר. מאז 1985 היה חבר קבע בלהקת הליווי של שלמה ארצי בהקלטות ובהופעות. בשנות ה-80 הוא היה אחד ממקימיו ובעליו של אולפן ההקלטות "זזה". ב-1987 השתתף בעיבודים ובהפקה המוזיקלית באלבומו של שלמה גרוניך, "נדודי שינה", ואחר כך הפיק מוזיקלית את המופע באותו שם.

ב-1990 השתתף במופע איחוד "עוזי והסגנונות". לרגל המאורע גם תרגם לעברית את להיטם "חברים". ב-1991 הוא הלחין את השיר "אחורי הקלעים" והשתתף בהפקה באלבומו של דורי בן זאב, "חניה".

ב-1993 הוציא אלבום סולו כזמר בשם "4 עונות הוא האדם". האלבום סיכם תקופה של חמש עשרה שנים, כשהשיר הוותיק בו, "שיר המתופף", נוצר עוד בסוף ימי "תמוז". השיר, שנכתב על ידי גדי שחם ועובד על ידי אלדד שרים, נחשב לשיר הבולט באלבום. את כל שאר השירים באלבום כתב, הלחין, עיבד והפיק ישראל לבדו, כשהוא נע בין בלדות רומנטיות לרוק ופיוז'ן. באלבום נכללו קטעים אינסטרומנטליים כ-"160 קמ"ש" ו-"אביב 78'" ושירים שחושפים צד נאיבי ואופטימי באישיותו של ישראל, ביניהם שיר הנושא, "בואי ניקח ת'זמן", "תקתוקי השעון", "כמו בתוך חלום", "איש זקן עם תוף" ועוד.

ב-1996 הוציא ישראל אלבום שני, "כל שבתוכי אני שר". בדומה לאלבומו הקודם, כתב, הלחין, עיבד והפיק את כל השירים, בהם "קומו שירו" (בהשתתפות בתו הילי), "סווינגי" (עם מיקה קרני בשירה), "מול עיניה" (עם לאה שבת בשירה), "כל שבתוכי אני שר" (אלתור בהופעה עם שלמה גרוניך וניצן עין הבר) והשיר הבולט באלבום, "הדמעות זולגות לאט" (שהוקדש לזכרם של נחשון וקסמן וניר פורז). ב-1999, במסגרת פסטיבל ישראל, השתתף מאיר ישראל כנגן בערב המחווה לשירי "הביטלס" שארגן וביצע ג'ורג' מרטין, מפיקה של הלהקה. ב-2000 השתתף ישראל באיחוד החד פעמי של "תמוז" במופע לזכרו של מאיר אריאל. ב-2005 השתתף במופע "התחברות" של שלום חנוך ושלמה ארצי, לצד אשר פדי.

ב-2011 יצא אלבום הסולו השלישי שלו, "יש ימים", בו התארחו אריק איינשטיין וכן בתו הילי.

החל מהעשור הראשון של המאה ה-21 עסק ישראל גם בהעברת סדנאות וכיתות אמן, והיה ממייסדי איגוד המוסיקאים הישראלי.

 חיים אישיים 
ישראל היה נשוי לריקי, אותה הכיר בגיל 15, מ-1970 ועד למותה ב-2021. להם שלוש בנות. מ-2023 ועד מותו היה בזוגיות עם ריקי רוטשילד.

התגורר ברמת השרון.

נפטר ב-2 במרץ 2026 לאחר מאבק קצר במחלת הסרטן.

 קישורים חיצוניים 






 הערות שוליים 

קטגוריה:מתופפים ישראלים
קטגוריה:זמרים ישראלים
קטגוריה:זמרים השרים בעברית
קטגוריה:חברי להקת תמוז
קטגוריה:רמת השרון: אישים
קטגוריה:יוצאי להקות קצב
קטגוריה:ישראלים שנפטרו מסרטן
קטגוריה:ישראלים שנולדו ב-1952
קטגוריה:ישראלים שנפטרו ב-2026